
URDHËR     

Nr.______, datë ____/____/2025


PËR

PËR DELEGIMIN E KOMPETENCAVE DHE CAKTIMIN E DETYRAVE TË ZËVENDËSMINISTRIT TË ARSIMIT, ZNJ. ORJANA OSMANI


Në mbështetje të pikës 4, të nenit 102, të Kushtetutës së Republikës së Shqipërisë, neneve 22, 28 dhe 29, të ligjit nr. 44/2015, “Kodi i Procedurave Administrative të Republikës së Shqipërisë”, të pikës 2, të nenit 6, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave” dhe të pikës 2, të nenit 11, të ligjit nr. 90/2012, “Për organizimin dhe funksionimin e administratës shtetërore”, 

URDHËROJ:

1. Delegimin e kompetencave të titullarit të Ministrisë së Arsimit, zëvendësministrit të Arsimit, znj. Orjana Osmani, për ushtrimin e kompetencave në fushën e arsimit parauniversitar. 

2. Në ushtrim të kompetencave të titullarit të Ministrisë së Arsimit, sipas pikës 1 të këtij urdhri, zëvendësministri ngarkohet të kryejë detyrat e mëposhtme: 

a)   ndjek dhe nënshkruan të gjitha aktet për zbatimin e programit të qeverisë lidhur me hartimin, zbatimin dhe monitorimin strategjive kombëtare në fushën e arsimit parauniversitar, si dhe planeve të veprimit në zbatim të tyre;
b)   kontribuon në hartimin, plotësimin dhe përmirësimin e kuadrit ligjor dhe nënligjor për organizimin dhe veprimtarinë në fushën e arsimit parauniversitar;
c)    inicion dhe ndjek përgatitjen e akteve ligjore e nënligjore bazuar në planin e miratuar të akteve dhe rregulloreve;
ç)    trajton, nënshkruan dhe monitoron zbatimin e standardeve dhe kritereve të përcaktuara në kuadrin ligjor në fuqi, në fushën e arsimit parauniversitar;
d)     drejton dhe koordinon me institucionet përgjegjëse realizimin dhe monitorimin e Maturës Shtetërore dhe trajton e nënshkruan të gjitha aktet për realizimin e saj në përputhje me legjislacionin dhe politikat e MAS-it; 
dh)  siguron të dhëna të detajuara dhe analiza periodike për politikat e zhvillimit të arsimit parauniversitar; 
e)   ndjek dhe monitoron zbatimin e planit të veprimit për organizimin dhe zhvillimin e burimeve njerëzore, si dhe në ushtrimin e detyrave të tyre profesionale; 
ë)  nënshkruan, ndjek dhe monitoron ecurinë e programeve të financimit të arsimit parauniversitar, investimeve në arsimin parauniversitar, përfshirë edhe ato që lidhen me digjitalizimin e arsimit parauniversitar; 
f)     nënshkruan dhe drejton grupe pune me nëpunës të MAS-it apo të strukturave vartëse për hartimin e akteve ligjore, nënligjore në fushën e arsimit parauniversitar, si dhe ndjek procesin për realizimin e detyrave të tyre;
 g)  nënshkruan, ndjek dhe monitoron zbatimin e programeve dhe projekteve në fushën e arsimit parauniversitar; 
gj)    ndjek dhe monitoron programet dhe planet e veprimit të Strategjisë Kombëtare të Arsimit dhe planet e veprimit në zbatim të legjislacionit në fuqi; 
h)     ndjek, monitoron dhe nënshkruan akte që lidhen me performancën e strukturave arsimore të varësisë, duke marrë masa për organizimin e punës me strukturat përgjegjëse, me fokus strukturat DPAP, ASCAP dhe institucionet e varësisë që kanë fokus dhe objekt të punës arsimin parauniversitar;
 i)    ndjek, monitoron dhe nënshkruan akte që lidhen me projektet strategjike dhe programet arsimore duke bashkërenduar punën me ministritë e linjës dhe institucionet partnere ndërkombëtare;   
 j)   nënshkruan ngritjen e grupeve të punës dhe i drejton ato, në funksion të analizimit të programeve e projekteve dhe inicion përmirësimin e tyre në bashkëpunim me partnerë dhe ekspertë vendës dhe të huaj;
 k) nënshkruan dhe miraton rregulloret tip të institucioneve të varësisë dhe manualet operacionale tip, për punën e institucioneve të arsimit parauniversitar;
 l)  trajton dhe nënshkruan shkresat që i drejtohen institucioneve paralele për çështje të antikorrupsionit dhe bashkëqeverisjes; 
 ll)   ndjek dhe nënshkruan kthimin e përgjigjeve për shkresat, kërkesat dhe ankesat e ardhura nga institucionet shtetërore dhe organizmat e tjerë për fushën e arsimit parauniversitar; 
m)   ndjek dhe nënshkruan udhëzimet në fushën e arsimit parauniversitar; 
 n)    nënshkruan dhe trajton dhënien e lejeve dhe licencave në fushën e arsimit parauniversitar, apo miratimin e drejtuesve didaktik dhe kritereve të tjera të licencimit arsimin parauniversitar; 
nj)   trajton dhe nënshkruan përgjigjet për kontrollet dhe raportet e Kontrollit të Lartë të Shtetit dhe të auditit të brendshëm sipas fushës së përgjegjësisë të koordinuara nga Sekretari i Përgjithshëm; 
o)   përfaqëson ministrinë në këshilla vendës apo të huaj, grupe punë ndërinstitucionale, komisione sipas delegimit përkatës për fushën e përgjegjësisë që mbulon apo evente të tjera;
p)    përfaqëson institucionin në grupe pune, lidhur me fushën e arsimit, me qëllim hartimin dhe ndjekjen e programeve, projekteve dhe politikave arsimore në vend;
q)    bashkëpunon dhe koordinon punën me zëvendësministrin për çështjet e arsimit të lartë, për çështje të caktuara që i përkasin edhe fushës së përgjegjësisë dhe veprimtarisë së dy ose më shumë zëvendësministrave; 
r)     ndjek procedurat e ngarkuara apo të autorizuara nga Ministri, bazuar në legjislacionin në fuqi; 
rr)   informon periodikisht dhe sa herë është e nevojshme, ndjekjen e detyrave dhe zbatimin e tyre, pranë Kabinetit të Ministrit. 

3.   Ngarkohet Sekretari i Përgjithshëm i Ministrisë të lehtësoje dhe mbështesë zëvendësministrin për përmbushjen e detyrave të ngarkuara. 

4.   Delegimi i kompetencave mbaron me shfuqizimin e aktit të delegimit, si edhe me pushimin e ekzistencës së organit delegues ose të deleguar.

5. Urdhri nr. 609, datë 20.12.2024, “Për delegimin e kompetencave dhe caktimin e detyrave të zëvendësministrit të Arsimit dhe Sportit, znj. Orjana Osmani”, shfuqizohet. 

6. Ngarkohet zëvendësministri znj. Orjana Osmani, për zbatimin e këtij urdhri dhe Sekretari i Përgjithshëm i Ministrisë së Arsimit. 

Ky urdhër hyn në fuqi menjëherë dhe botohet në Fletoren Zyrtare.

